На основу члана 16. тачка 11. Статута Ветеринарске коморе Србије, Скупштина Ветеринарске коморе Србије на седници одржаној 05.12.2020. године донела је:

ПРАВИЛНИК

О ЛЕГИТИМАЦИЈИ ЧЛАНА ВЕТЕРИНАРСКЕ КОМОРЕ СРБИЈЕ

Члан 1.

Овим правилником се прописује изглед и садржина легитимације члана Ветеринарске коморе Србије (у даљем тексту: легитимација).

Члан 2.

Легитимација, служи за идентификацију и доказивање својства члана Ветеринарске коморе Србије са важећом лиценцом.

Члан 3.

Легитимацију поседују и могу да носе са собом сви чланови Ветеринарске коморе Србије са важећом лиценцом.

Члан 4.

Легитимација је власништво Ветеринарске коморе Србије.

Члан 5.

Члан Ветеринарске коморе Србије са важећом лиценцом подноси електронским путем, Стручно-административној служби Ветеринарске коморе Србије захтев за издавање легитимације на обрасцу који је одштампан уз овај правилник и чини његов саставни део (Образац 1).

Члан Ветеринарске коморе Србије са важећом лиценцом при подношењу захтева за издавање легитимације уз образац доставља у електронском облику сопствену фотографију и копију дипломе о највишем стеченом звању по спецификацији дефинисаној у захтеву.

Члан 6.

Члан Ветеринарске коморе Србије остварује право на легитимацију уколико има статус члана са важећом лиценцом и има измирене обавезе на име чланарине и годишње накнаде за лиценцу, а закључно са последњим даном претходне календарске године, што по пријему захтева проверава Стручно-административна служба Ветеринарске коморе Србије.

Члан 7.

Легитимација је израђена од PVC слојева са уграђеним заштитним елементима у форми „смарт картице“ величине 85,60x53,98mm, дебљине 0.76 мм.

Предња страна легитимације је беле боје. У горњем десном углу се налази лого Ветеринарске коморе Србије. У горњем левом углу се налази грб Републике Србије. У горњем делу између лога и грба je натпис, у једном реду, плавим словима: „Ветеринарска комора Србије”. Са леве стране вертикално налазе се места за следеће податке: име и презиме, број лиценце и датум издавања, наслови су комбиновано ћирилични натпис на српском језику и латинични натпис на енглеском језику. Са десне стране налази се место за фотографију величине 25x30 мм, а испод фотографије је место за број картице.

Пре имена и презимена члана наводи се скраћеница стручног, академског или научног назива (Др. вет., Спец. др. вет., Мр. сци. мед. вет., Др сци. вет. мед.) ћириличним натписом.

На средини предње леве стране налази се PKI (*Public Key Infrastructure*) контактни смарт чип са одговарајућим аплетом пројектованим за потребе Ветеринарске коморе Србије.

Полеђина службене легитимације је беле боје. У горњем делу налази се ћирилични натпис на српском језику у три реда „Ветеринарска комора Србије“, „www.vetks.org.rs“, „тел:011 2684 597“. На средини се налази ћирилични натпис на српском језику „Ова легитимација је власништво Ветеринарске коморе Србије (ВКС) и на њен захтев мора бити враћена. Злоупотреба легитимације је кривично дело. Нестанак или губитак легитимације пријавити ВКС. Служи за идентификацију чланова ВКС са важећом лиценцом.“, и латинични натпис на енглеском језику “This ID card is the property of the Veterinary Chamber of Serbia (VCS) and at its request must be returned. Abuse of this ID is a criminal offense. The disappearance or loss of the ID card should be reported to the VCS. This card is used for identification of VCS members with a valid license.“.

На задњој десној страни је број лиценце у бар-код формату.

Образац легитимације одштампан је уз овај правилник и чини његов саставни део (Образац 2).

Члан 8.

Легитимација је смарт картица која садржи контактни и бесконтактни чип.

Контактни чип садржи идентификационе податке: име и презиме, број лиценце, датум издавања лиценце, број легитимације, датум издавања легитимације, назив, Регионални одбор Ветеринарске коморе Србије којем члан Ветеринарске коморе Србије са важећом лиценцом припада, назив привредног субјекта у којем је члан Ветеринарске коморе Србије запослен, матични број привредног субјекта у ком је запослен, место рада члана коморе, активан или пасиван статус.

Бесконтактни чип садржи податке: име и презиме, број лиценце, датум издавања лиценце, број легитимације, датум издавања легитимације, назив, Регионални одбор Ветеринарске коморе Србије којем члан Ветеринарске коморе Србије са важећом лиценцом припада, назив привредног субјекта у којем је члан Ветеринарске коморе Србије запослен, матични број привредног субјекта у ком је запослен, место рада члана коморе, активан или пасиван статус.

Члан 9.

Контактни чип легитимације се користи за: приступ и коришћење информационог система Ветеринарске коморе Србије и у остале прописане сврхе.

Члан 10.

Бесконтактни чип се може користи када је потребна идентификација члана Ветеринарске коморе Србије са важећом лиценцом, као и у остале прописане сврхе.

Члан 11.

О издатим легитимацијама Стручно-административна служба Ветеринарске коморе Србије води јединствену електронску и писану евиденцију.

Електронска евиденција може бити устројена и у саставу јединствене евиденције чланства.

Електронска евиденција о издатим службеним легитимацијама садржи: редни број, име и презиме, број лиценце, датум издавања лиценце, број легитимације, датум издавања легитимације, назив, Регионални одбор Ветеринарске коморе Србије којем члан Ветеринарске коморе Србије са важећом лиценцом припада назив привредног субјекта у којем је члан Ветеринарске коморе Србије запослен, матични број привредног субјекта у ком је запослен, место рада члана коморе, фотографију, датум враћања легитимације, датум престанка важења легитимације и рубрику за напомене.

Писана евиденција је у виду поднетих и обрађени захтева за издавање легитимације. Писана евиденција се чува у досијеу члана члана Ветеринарске коморе Србије.

Члан 12.

Члан Ветеринарске коморе Србије са важећом лиценцом преузима легитимацију искључиво лично, што потврђује властитим потписом, у седишту Ветеринарске коморе Србије од Стручно-административне службе Ветеринарске коморе Србије или од председника Регионалног одбора којем припада.

Члан 13.

Ажурирање података у чипу легитимације врши одговорно лице у Стручно-административној служби Ветеринарске коморе Србије на писмени захтев члана Ветеринарске коморе Србије.

Члан 14.

Уколико члан Ветеринарске коморе Србије са важећом лиценцом оштети, односно изгуби или на други начин остане без легитимације, дужан је да о томе одмах писмено обавести Стручно-административну службу Ветеринарске коморе Србије.

У случају оштећења или губитка легитимације, битне промене лика, промене имена и презимена издаје се нова легитимација са новим бројем легитимације а истим бројем лиценце.

Члан 15.

Стручно-административна служба Ветеринарске коморе Србије проглашава неважећим изгубљене, оштећене или на други начин нестале легитимације.

Члан 16.

Трошак израде легитимације за све чланове Ветеринарске коморе Србије са важећом лиценцом који су предали захтев за израду сопствене легитимације у првих 6 месеци почев од дана примене овог правилника сноси Ветеринарска комора Србије.

Трошак израде легитимације за члана Ветеринарске коморе Србије са важећом лиценцом који је предао захтев за израду сопствене легитимације у првих првих 6 месеци почев од дана стиања лиценце сноси Ветеринарска комора Србију.

Након истека периода од 6 месеци од дана примене овог правилника, сваки члан Ветеринарске коморе Србије са важећом лиценцом који није предао захтев за своју легитимацију у року од 6 месеци од стицања услова за добијање исте, сноси тришак израде у висини 10% од прописане накнаде за издавање лиценце .

У случају оштећења или губитка као и захтева за израду нове легитимације, члан сноси трошак израде легитимације у висини 10% од прописане накнаде за издавање лиценце.

Члан 17.

Члан Ветеринарске коморе Србије са важећом лиценцом који злоупотреби легитимацију, одговара у складу са позитивним прописима Ветеринарске коморе Србије и осталим прописима.

Члан 18.

Члан Ветеринарске коморе Србије са важећом лиценцом је обавезан да одмах врати легитимацију:

а) по престанку или заснивању радног односа у привредном субјекту ради промене података у чипу;

б) у случају промене места рада у привредном субјекту ради промене података у чипу;

в) по престанку статуса члана Ветеринарске коморе Србије са важећом лиценцом;

г) за време мировања права и обавеза у статусу члана Ветеринарске коморе Србије са важећом лиценцом;

д) уколико има неизмирене обавезе на име чланарине и годишње накнаде за лиценцу дуже од 12 месеци.

ђ) на захтев Стручно-административне службе Ветеринарске коморе Србије;

е) у другим прописаним случајевима.

Када члану Ветеринарске коморе Србије са важећом лиценцом престане статус члана пензионисањем, легитимација се може задржати с тим што се иста мора поништити перфорирањем у Стручно-административној служби Ветеринарске коморе Србије.

Чланови уже породице у случају смрти члана Ветеринарске коморе Србије са важећом лиценцом могу трајно задржати легитимацију.

Члан 19.

Овај правилник ступа на снагу даном доношења на седници Скупштине Ветеринарске коморе Србије одржаној 05.12.2020. године, a примењује се наредног дана од дана давања сагласности од стране Министарства пољопривреде, шумарства и водопривреде.

Образац 1

Образац 2